
2003.  ÉVI

KÖZHASZNÚSÁGI  JELENTÉS

Önkéntes Tűzoltó Egyesület Nagylózs

A Győr-Moson-Sopron Megyei Bíróság az Önkéntes Tűzoltó Egyesület Nagylózs (9482 Nagylózs, Kossuth u. 23.) alapszabályának 1998. november  13-án kelt módosítását tudomásul vette, és a társadalmi szervezetet kiemelkedően közhasznú szervezetté minősítette, melynek nyilvántartási száma: Pk. T. KH. 60.414/1989.

Az egyesület cél szerinti tevékenysége az önkéntes tűzoltás, mentés, katasztrófa-elhárítás, amely változatlan az alapítástól kezdődően.

Az elmúlt évekhez hasonlóan a közhasznúsági jelentésben a tárgyév legfontosabb - egyesületünket érintő – eseményeiről, a mentő tűzvédelmi és egyéb kárelhárítási tevékenység végzéséről, gazdálkodásunkról, valamint a közeljövő legaktuálisabb feladatairól szeretnék tájékoztatást adni.

Kelt: Nagylózs, 2004. február 27.

Készítette:

Marton Árpád

ÖTE Nagylózs elnöke
I.  A beszámolási időszakban rendezett versenyek, elért eredmények

Egyesületünk tavaly is különböző szintű erőpróbákon képviseltette magát.   

2003. május 24-én a Dunántúli Régiók Tűzoltóinak III. versenye volt az első komoly megmérettetés, melynek ezúttal Fertőendréd település adott otthont.

Egyesületünk a versenyre egy női, egy férfi és egy ifjúsági korú, de a felnőttek között versenyző csapattal nevezett. 

Rajaink az előzetes várakozásnak megfelelően szerepeltek, női rajunk 348,5 pontos eredményével (a férfi rajok többségét is maga mögé utasítva), férfi rajunk pedig 383,3 pontos teljesítményével szerezte meg az első helyezést. 

Az első igazi erőpróbáján résztvevő ifjúsági csapatunk is derekasan helytállt, hiszen a kilencedik helyen végezve rutinos csapatokat győzött le.  

Az I. fokozatú tűzoltóverseny 2003. június 7-én Peresztegen került megrendezésre, ahol a résztvevők 800 l/p-es kismotorfecskendő szerelésben és akadály váltófutásban mérték össze tudásukat.  

A versenyen résztvevő ifjúsági leány, ifjúsági fiú, női és férfi rajunk is rendkívül jó teljesítményt nyújtva végzett az élen. 

A Győr-Moson-Sopron Megyei Tűzoltó Szövetség évek óta külön is díjazza az abszolút legjobb összetett eredményt elért szövetségi tagsággal rendelkező egyesületek csapatait. 

Ezen összesítés alapján férfi rajunk 112,5 mp-es eredménye az egész mezőny teljesítményét felülmúlta, ifjúsági fiú rajunk 119,7 mp-el a második legjobb eredményt mondhatta magáénak, így az eredményhirdetésen rajaink a kategóriájukban elért első helyezésért járó díj mellé megszerezték a Győr-Moson-Sopron Megyei Tűzoltó Szövetség által felajánlott különdíjakat is.
1994-től rendszeresen meghívást kap egyesületünk az ausztriai tartományi versenyekre. 
2003. július 27-28-án a Burgenlandi Jennersdorf településen megrendezett versenyre férfi rajunk a korpont nélküli kategóriába bronz fokozatra nevezett. 

Rajunknak az eddigi legjobb (388,81 pontos) teljesítményével a külföldi csapatok versenyében a 3. helyezést sikerült megszerezni. 

Az azonos kategóriában szereplő 155 ausztriai raj eredménylistáján rajunk pontszáma a 34. helyezést jelenthette volna, amely Európa legjobbjainak mezőnyében kiváló eredmény.

Ezen eseményt követően is folytatódott a felkészülés, ugyanis 2003. szeptember 12-14. között került megrendezésre az VII. Florian Press Kupa Létesítményi Tűzoltóságok Országos Versenye, amelyre az Autoliv Kft. egy csapatot nevezett.

Balatonfüzfő után most ismételten Hajdúszoboszló adott otthont e neves eseménynek. A Balatonfüzfői FAK Sportpálya után komoly visszalépésnek könyvelhették el a résztvevők a versenyzés szempontjából ideálisnak nem nevezhető körülményeket, melyek a Hajdúszoboszlói verseny helyszínének kijelölt repülőtéren fogadták a csapatokat.  

A kiélezett, de sportszerű vetélkedésben az időjárás sem fogadta kegyeibe a versenyzőket.

A hivatásos és a nem hivatásos létesítményi tűzoltók országos versenyére nevező 32 csapat a hagyományoknak megfelelően kismotorfecskendő- és osztottsugár-szerelésben, illetve akadály váltófutásban mérte össze tudását.        A részvételhez szükséges költségek meghatározó részét - az előző évhez hasonlóan – az Autoliv Kft. biztosította. 

A versenyre nevezett csapatot az Autoliv Kft. létesíményi tűzoltói és egyesületünk tagjai alkották. 

Az újonnan összeállított létesítményi raj tagjai a felkészülés során biztató teljesítményt mutattak, így egy jó sorozat folytatásában bízva vártuk a nagy megmérettetést. 

Az osztottsugár szereléssel kezdett csapatunk, amelynél az alapvezeték kifektetése közben az egyik kapocspár szétnyílt és a viszonylag gyors korrigálás ellenére is már mindenki érezte, hogy a győzelmi esélyeink ezzel szertefoszlottak.

A bajt még tetézte egyik kollégánk sérülése is, aki ezután nem tudta folytatni a versenyzést.

Mindezek ellenére a csapat nem adta fel küzdelmet és a kényszerű cserét követően a 7 x 55 m-es akadály váltófutásban csak 0,1 mp-en múlott az első helyezés megszerzése.  

A kismotorfecskendő szerelések végrehajtása a szervezők hitvallása szerint az a versenyszám, ahol nemcsak a tűzoltók mérik össze tudásukat, hanem az általuk használt technikai eszközök is vizsgáznak. Így a nem hivatásos létesítményi tűzoltóságok is versenyezhetnek 1200l/p-es kismotorfecskendővel.

A versenyen résztvevők csapatok közül az elmúlt években egyre többen vásároltak olyan nagyteljesítményű kismotorfecskendőt, amellyel a 800 l/p-es kismotor-fecskendővel szerelő rajok nem vehetik fel a versenyt.

Az e versenyszámban elért V. helyezésünk a raj technikai felszereltségét figyelembe véve jónak nevezhető, hiszen az azonos teljesítményű motorral versenyző csapatokon kívül több 1200 l/p-es kismotorfecskendővel induló egységet is maga mögé utasított.
A raja az egyes versenyszámokban a következő eredményeket produkálta: 

kismotorfecskendő szerelés
41,0 mp
V. helyezés 

osztottsugár szerelés
58,1 mp  
XII. helyezés

7 x 55 m-es akadály váltófutás
67,2 mp 
II. helyezés

II. A mentő tűzvédelmi és kárelhárítási tevékenység végzése

A beszámolási időszakban tűzoltási tevékenység végzésére, valamint az ezzel összefüggő feladatok ellátására egyesületünket mindössze 17 esetben riasztották, amely az elmúlt évek esetszámainak csak 50 %. Sajnos azt mindannyian tudjuk, hogy ez a csökkenés nem a tűzvédelmi helyzet jelentős javulásának tudható be, hanem egy sokat vitatott BM Katasztrófavédelmi Főigazgatóság által kiadott rendelet eredménye, amely bizonyos kiadások csökkenését fontosabbnak tartotta mint az állampolgárok biztonságát.

A kárelhárítási feladatokat – a korábbi évekhez hasonlóan – a Hivatásos Önkormányzati Tűzoltóságokkal, Önkéntes Tűzoltó Egyesületekkel együttműködve, illetve esetenként önállóan láttuk el. 

Gyakran vonultunk lakás és nádas tüzekhez, de a palettán szerepelnek erdő kazal és avar tüzek is.

Sopron mellett Pinnye, Sopronkövesd, Nagycenk, Lövő valamint községünk területén keletkezett tüzek megfékezésében és oltásában vettünk részt.
A beavatkozásokban egyesületünk részéről összesen 90 fő vett részt, ez vonulásonként 5-6 fős átlagnak felel meg.

Tűzoltóink, a beavatkozások során átlagosan 2 óra szolgálatot teljesítettek.

III. Egyesületünket érintő fontosabb események

A 2002-es évben - ahogy erről már az elmúlt évben beszámoltam - a Magyar Köztársaság Belügyminisztériuma által az önkéntes tűzoltó egyesületek fejlesztése, működési feltételeinek javítása érdekében kiírt pályázatokon 1.980 eFt nyertünk. A Magyar Köztársaság Kormánya által létrehozott Biztonságos Magyarországért Közalapítványhoz benyújtott pályázatunk elfogadásával pedig 900 eFt támogatásban részesültünk.

A pályázatokon nyert összegeket kiegészítve községünk és a szomszédos települések önkormányzatainak, valamint az e térségben működő gazdasági tevékenységet folytató vállalkozások támogatásával 2003. januárjában vásároltunk egy jó felszereltségű és kifogástalan műszaki állapotú Steyr 790 TLF-A 4000 típusú középkategóriájú gépjárműfecskendőt. 

A gépjárműfecskendő májusi üzembe állításával a beavatkozások gyorsasága és hatékonysága jelentősen javult. 
2003. évben a Belügyminisztérium által kiírt pályázatokon működési feltételek javítására 400 eFt-ot, szertár, laktanya bővítésére, korszerűsítésére 300 eFt-ot, valamint tűzoltógépjármű javítására, felújítására 500 eFt-ot nyertünk. A támogatások összege jóval az igényelt összeg alatt maradt, így értelemszerűen a tervezett beszerzések, valamint feladatok végrehajtása ezen összegek felhasználásával nem vagy csak részben volt megvalósítható.  

A Belügyminisztériumhoz küldött kérelmünk elfogadását követően lehetőség nyílt a pályázati pénzek gépjárműfecskendő vásárlásra történő felhasználása, amely a Biztonságos Magyarországért Közalapítványtól ugyancsak pályázat útján szerzett 500 eFt-al, valamint saját pénzeszközeinkkel kiegészítve 2004. januárjában lehetővé tette egy Steyr 590 TLF-A 2000 típusú középkategóriájú gépjárműfecskendő beszerzését. 

IV. A 2004. évben egyesületünkre váró legfontosabb feladatok

Mint ismeretes a körzetközponti feladatok ellátásával csak az a tűzoltóság bízható meg, amely a vonatkozó kormányrendeletben foglalt előírásokat maradéktalanul teljesíti. Körzetvállalási szándéknyilatkozatunk megfelelő fogadtatásra talált, mivel a feltételek jelentős részének már ma is megfelel egyesületünk. Természetesen tisztába vagyunk azzal, hogy több területen is van pótolnivalónk, így elsősorban a műszaki mentőszer előírásszerű kezeléséhez szükséges képesítések megszerzése az egyik legfontosabb feladat. 

A 40 órás alapképzést végzett tagjaink számát tekintve jól áll egyesületünk, de a tűzoltási tevékenységek végzésébe újabb személyeket kívánunk bevonni, akiknek szükségük lesz ilyen típusú képzésre. 

Nagy figyelmet kell szentelnünk tűzoltóink elméleti képzése mellett a gyakorlati képzésére is, valamint az utánpótlás folyamatos biztosítására, amely nélkül az egyesület jövője elképzelhetetlen.  

A mentő tűzvédelmi és egyéb kárelhárítási tevékenység megfelelő szintű végzése és a biztonságosabb munkavégzés érdekében már több ízben is célul tűztük ki a tűzoltásban és műszaki mentésben résztvevő személyek megfelelő védőfelszereléssel történő ellátását. 

Napjainkra sikerült biztosítani a legszükségesebb védőfelszereléseket, de további feladatot jelent a védőruhák cseréje, illetve a szükséges darabszámú légzőkészülék beszerzése.

Továbbra is szem előtt kell tartani, hogy minden verseny egy komoly erőpróba, ahol csak úgy felelhetünk meg az elvárásoknak, ha folyamatosan nagy hangsúlyt fektetünk a felkészülésre is.
V. Az egyesület gazdálkodása

B e v é t e l e k 
Önkormányzati támogatások

Nagylózs Polgármesteri Hivatal
250 000 Ft

Pereszteg Polgármesteri Hivatal
45 000 Ft

Pinnye Polgármesteri Hivatal
50 000 Ft

Összesen:
 345 000 Ft

Központi költségvetési támogatások, pályázatok

APEH SZJA 1%-a
211 767 Ft

APEH ÁFA
 1134 574 Ft

Belügyminisztérium pályázati támogatás
1 600 000 Ft

Biztonságos Magyarországért Közalapítvány 

pályázati támogatása
500 000 Ft

Összesen:
3 446 341 Ft

Cégek által nyújtott támogatások

Autoliv Kft.
 165 000 Ft

Ikvamenti Mezőgazd. Szöv..
 45 000 Ft

Összesen:
 210 000 Ft

Egyéb bevételek

Hegykő ÖTE részére személyhívók
659 720 Ft

IFA gépjárműfecskendő értékesítése
630 000 Ft

KGFB díjkülönbözet visszautalása
22 699 Ft

Betétkamat jóváírás
23 435 Ft

Tagdíjak
4900 Ft

Összesen:
1  340 754 Ft

Előző évi maradvány
2  363 036 Ft

Mindösszesen:
7 705 131 Ft

K i a d á s o k

Személyi jellegű költségek

Közhasznú szervezet a vezető tisztségviselőinek nem nyújtott költségtérítést.

Anyagköltség

Berendezési és felszerelési eszközök  
2 677 443 Ft

Irodaszerek, nyomtatványok
1451 Ft

Üzemanyag költség
89 297 Ft

Közüzemi díjak 
112 590 Ft

Egyéb (elemek, tisztítószerek, szerelési segédanyagok)
20 106 Ft

Összesen:
2 900 887 Ft

Anyagjellegű szolgáltatások

Berendezések, felszerelések karbantartása, javítása
260 606 Ft

Postaköltség
 12229 Ft

Bankköltség
19 232 Ft

Telefonköltség
82 193 Ft

Újságok előfizetési díja
 22 255 Ft

Biztosítások
168 432 Ft

Vámbiztosíték
1134 500 Ft

Egyéb
164 691 Ft

Összesen:
1 864 138 Ft


Nem anyagjellegű szolgáltatások

Nevezési díjak
 46 000 Ft

Tagsági díjak
 3 000 Ft

Összesen:
    49 000 Ft 

Mindösszesen:
4 814 025 Ft
Következő évre átvihető pénzkészlet
2 891 106 Ft


